Dogter kom op ma se lyk afArgieffoto: SAPD/Facebook Lt. Teboho Lephoto, woordvoerder van die polisie, het gesê die 79-jarige vrou se liggaam is op haar bed aangetref. Sy is vermoedelik verwurg. “Die dogter het haar ma Vrydag gesien toe sy vir haar kos gevat het. Oor die naweek het sy met haar ma in verbinding probeer tree, maar kon haar nie in die hande kry nie,” het Lephoto gesê. “Sy is Maandagoggend na haar ma se huis toe, maar die huis was gesluit. Sy kon egter haar ma deur die venster bewegingloos op die bed sien lê.” Die dogter het die polisie gebel en met hul aankoms het hulle die deur oopgebreek en op die vrou se liggaam afgekom. “In hierdie stadium is dit nie duidelik of enigiets uit die huis gesteel is nie. Ons wag nog vir die familie om eers die huis te deursoek voordat ons kan bepaal of iets vermis word,” het Lephoto gesê. “Dit kom voor asof die verdagtes deur ŉ venster toegang tot die huis verkry het.” Lephoto het gesê van die vrou se bure het beweer hulle het haar nog Saterdag lewend gesien, maar dit is nie duidelik wanneer die moord gepleeg is nie. “’n Nadoodse ondersoek sal moontlik die tyd van die oorledene se dood bepaal,” het hy gesê. Die naam van die vrou kan nog nie bekendgemaak word nie aangesien al haar naasbestaandes nog nie in kennis gestel is nie.